โบรกฯอัพเป้า AMANAH ใหม่ 4 บ. รับกำไรปี 62 ตามคาด ปีนี้ฉายแววโตต่อ!
โบรกฯอัพเป้า AMANAH ใหม่ 4 บ. รับกำไรปี 62 ตามคาด ปีนี้ฉายแววโตต่อ!
โบรกฯอัพเป้า AMANAH ใหม่ 4 บ. รับกำไรปี 62 ตามคาด ปีนี้ฉายแววโตต่อ!
27 ก.พ. 2563

“ข่าวหุ้นธุรกิจออนไลน์” สำรวจและรวบรวมบทวิเคราะห์หุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH หลังเมื่อวันที่ 25 ก.พ.2563 บริษัทรายงานผลการดำเนินงานงวดไตรมาส 4/62 มีกำไร 70 ล้านบาท เพิ่มขึ้น 118% จากไตรมาสเดียวกันของปีก่อน และงวดปี 2562 มีกำไรสุทธิ 247.54 ล้านบาท เพิ่มขึ้นจากปีก่อน 83.95 ล้านบาท เพิ่มขึ้น 51.31% ทั้งนี้หากพิจารณากำไรก่อนหักภาษีพบว่า บริษัทสามารถสร้างกำไรก่อนหักภาษีได้ถึง 287.34 ล้านบาท เพิ่มขึ้นจากปีก่อน 90.87 ล้านบาท หรือเพิ่มขึ้น 46.25%
โดยปัจจัยหลักมาจาก 1. การเพิ่มขึ้นของรายได้จากสัญญาเช่าซื้อที่สร้างรายได้เพิ่มขึ้นอย่างต่อเนื่อง จากการปล่อยสินเชื่อเช่าซื้อตามแผนธุรกิจใหม่ที่มากขึ้น โดยเฉพาะพอร์ตสินเชื่อใหม่ที่ปล่อยเพิ่มขึ้นอย่างมากในช่วงครึ่งหลังของปี 2562
รวมทั้ง 2. การเพิ่มขึ้นของรายได้อื่น ซึ่งส่วนใหญ่เป็นรายได้ที่มาจากการเร่งรัดติดตามหนี้ กลุ่มลูกหนี้ที่มีคำพิพากษาแล้วเป็นหลัก และ 3. การบริหารจัดการทรัพย์สินรอการขาย (NPA) ทำให้รายการประมาณการด้อยค่าและขาดทุนจากการจำหน่ายทรัพย์สินรอการขายลดลงจากปีก่อน
โดยพบว่า บล.เคทีบี (ประเทศไทย) แนะนำ “ซื้อ” หุ้น AMANAH พร้อมปรับราคาเป้าหมายเพิ่มขึ้นเป็น 4 บาท อิง PBV ปี 2563 ที่ 2.5 เท่า จากเดิม 3.60 บาท อิง PBV ปี 2563 ที่ 2.2 เท่า
โดยปรับ Multiplier เพิ่มขึ้นจากผลการดำเนินงานที่ยังขยายตัวต่อเนื่องในระยะยาวในปี 2563-2564 เพิ่มขึ้นปีละ 17-18% ซึ่งสูงใกล้เคียงกับผู้ประกอบการรายใหญ่ในอุตสาหกรรม จึงคาดว่า AMANAH ควรที่จะเทรดที่ระดับพรีเมียมเพิ่มขึ้นให้ใกล้เคียงกับอุตสาหกรรมที่เทรด PBV ปี 2563 ที่ 4.4 เท่า
ขณะที่บริษัทรายงานกำไรสุทธิไตรมาส 4/62 ที่ 70 ล้านบาท เพิ่มขึ้น 69% เมื่อเทียบจากปีก่อน และเพิ่มขึ้น 2% เมื่อทียบจากไตรมาสก่อน จากยอดอนุมัติสินเชื่อใหม่ที่ 487 ล้านบาท สูงสุดเป็นประวัติการณ์, NPLs ปรับตัวลงอยู่ที่ 5.4% และ Non-NII ปรับตัวขึ้น 40% เมื่อเทียบจากปีก่อน
ทั้งนี้บล.เคทีบี (ประเทศไทย) ให้ข้อสังเกตว่าบริษัทได้ตัดจำหน่ายหนี้สูญในปี 2562 ที่ 126 ล้านบาท สูงสุดในรอบ 5 ปี สะท้อนให้เห็นถึงโอกาสที่ Non-NII ปี 2563 จะเพิ่มขึ้นจากการติดตามหนี้ลูกหนี้ตัดจำหน่ายสูงขึ้น ทั้งนี้ยังคงประมาณการกำไรสุทธิปี 2563 ที่ 290 ล้านบาท เพิ่มขึ้น 18% เมื่อเทียบจากปีก่อน
ด้านราคาหุ้นปรับตัวเพิ่มขึ้น 65% และ 11% ในรอบ 6 และ 1 เดือนที่ผ่านมา สะท้อนถึงผลการดำเนินงานในระยะยาวของบริษัทที่จะขยายตัวดีต่อเนื่องเป็นหลัก ในขณะที่คาดว่าผลการดำเนินงานในไตรมาส 1/63 จะขยายตัวต่อเนื่องเมื่อเทียบจากปีก่อน และเมื่อเทียบจากไตรมาสก่อน จากการปล่อยสินเชื่อแบบ Aggressive และการรับรู้รายได้ดอกเบี้ยของ NPLs ตาม TFRS9
อนึ่ง ราคาหุ้น AMANAH ปิดตลาดวานนี้ (26 ก.พ.) อยู่ที่ระดับ 3.30 บาท ลบ 0.26 บาท หรือ 7.30% ด้วยมูลค่าซื้อขาย 152.13 ล้านบาท ยังมีอัพไซด์จากราคาเป้าหมายที่ 4 บาท อยู่ 21.21%